UNIONIN YLEISEN TUOMIOISTUIMEN MÄÄRÄYS (muutoksenhakujaosto)
16 päivänä syyskuuta 2014
Asia T‑83/13 P
BS
vastaan
Euroopan komissio
Muutoksenhaku – Henkilöstö – Virkamiehet – Sosiaaliturva – Henkilöstösääntöjen 73 artikla – Virkamiesten tapaturma- ja ammattitautivakuutusta koskevat yhteiset määräykset – Kollegisen päätöksenteon periaate – Riidan oikeudellinen luonne – Fyysisten ja psyykkisten vammojen aste – Valitus, jonka tutkittavaksi ottamisen edellytykset osittain selvästi puuttuvat ja joka on osittain selvästi perusteeton
Aihe:      Valitus, jossa vaaditaan Euroopan unionin virkamiestuomioistuimen (kolmas jaosto) asiassa F-90/11, BS vastaan komissio, 12.12.2012 antaman tuomion (EU:F:2012:188) kumoamista.
Ratkaisu:      Valitus hylätään. BS vastaa omista oikeudenkäyntikuluistaan, ja hänet velvoitetaan korvaamaan Euroopan komissiolle tässä oikeusasteessa aiheutuneet oikeudenkäyntikulut
Tiivistelmä
1.      Virkamiehet – Sosiaaliturva – Tapaturma- ja ammattitautivakuutus – Työkyvyttömyys – Käsite – Riittävän vakavat vammat, jotka kuuluvat työkyvyttömyyden käsitteeseen
(Henkilöstösääntöjen 73 artikla)
2.      Virkamiehet – Sosiaaliturva – Tapaturma- ja ammattitautivakuutus – Työkyvyttömyys – Fyysisten ja psyykkisten vammojen arvioimisessa käytettävä asteikko – Soveltaminen palovammoihin ja arpiin
(Henkilöstösääntöjen 73 artikla; sairausvakuutusta koskevien määräysten liitteessä A oleva X artikla)
1.      Henkilöstösääntöjen 73 artiklassa tarkoitetulla tavalla työkyvyttömänä on pidettävä henkilöä, joka ei tapaturman tai ammattitaudin seurauksena kykene enää kokonaan tai osittain normaaliin työelämään. Tästä säännöksestä seuraa selvästi, että ihovaurioista ei voi olla seurauksena fyysisen ja psyykkisen vamman asteen vahvistamista. Tämän säännöksen soveltamisalaan kuuluvat vain vammat, jotka estävät kokonaan tai osittain normaalin työelämän.
(ks. 58 ja 59 kohta)
Viittaukset:
Yhteisöjen tuomioistuin: tuomio B. v. komissio (152/77, EU:C:1979:220, 10 kohta)
2.      Euroopan työkyvyttömyyskertoimia koskevan taulukon (AIPP), joka on Euroopan unionin virkamiesten tapaturma- ja ammattitautivakuutuksesta annettujen yhteisten määräysten liitteessä A, X kohtaa sovelletaan ihon syviin palohaavoihin tai ihon patologiseen arpeutumiseen, ja rinnastuskonjunktion ”tai” käyttämisellä vain täsmennetään, ettei kyseessä olevan vamman pidä olla samanaikaisesti ihon syvä palohaava ja patologinen arpeutuma, jotta se voidaan tunnustaa AIPP:ssa. Sitä vastoin ihon sellaisten palohaavojen, jotka eivät ole syviä, eikä muiden kun patologisten arpeutumien perusteella ei voida myöntää korvausta.
(ks. 61 kohta)